‘જેવી તારી મરજી.’ બોલતો શ્યામલ પોતાના સોફા પરથી ઊભો થયો. અને પછી માધવી પાસે આવી તેની તદ્દન નજીક બેસી, પોતાના હાથમાં રહેલી એટેચીમાંથી એક મોટા કદનું કવર કાઢી માધવીના હાથમાં આપતાં બોલ્યો; ‘આમાં તારી બૅંકની પાસબુક છે. જોઈ લેજે. તેમાં ગઈકાલે જ અઢાર લાખ રૂપિયા જમા કરાવી દીધા છે. આ ફાઈલ પણ જોઈ લે. વાસણા ખાતેનો એ ફ્લૅટ, કે જે આપણે તારા નામે જ ખરીદ્યો હતો તેના દસ્તાવેજ આ ફાઈલમાં છે. તેને સાચવી સંભાળીને રાખજે. અને હા, આ ઘરમાંથી તારે બીજું કંઈ પણ સાથે લઈ જવું હોય તો લેતી જજે. મને પૂછવાની જરૂર નથી.’ શ્યામલ માધવીને આ બધું કહી રહ્યો હતો ત્યારે માધવી બારીની બહાર રસ્તા પર પસાર થઈ રહેલાં વાહનો તરફ જોઈ રહી હતી. જાણે કે તેને આ સઘળી બાબતો સાથે કાંઈ લાગતું-વળગતું જ ન હતું.